Etter å ha toppa lista i tre år, kan ikkje den japanske megabyen Tokyo lenger kalle seg verdas dyraste by. Oslo har i fleire år vaka i toppsjiktet av rangeringa, men no er det altså ingen andre byar i verda der det svir meir på pungen enn i den norske hovudstaden.

Interessant er det også at dei siddisane i Stavanger no kan kalle seg innbyggjarar av verdas tredje dyraste by, opp frå ein femteplass i fjor.

(sjå tabell nedst i saka)

Det er vel heller lite oppsiktsvekkjande kva konsulentfirmaet ECA International legg til grunn for å forklare at Noreg no har to av dei tre dyraste byane i verda.

Olje og kronekurs

– Noreg er blant dei som har høgst levestandard i verda, noko som i hovudsak skuldast oljeinntekter. Sjølv om prisane ikkje har stige mykje det siste året, så har krone halde seg sterk, noko som reflekterer stabiliteten i økonomien, skriv firmaet.

Rangeringa vert laga på bakgrunn av inflasjon, valutakurs, prisen på typiske varar og tenester for turistar og leieprisar. ECA lagar rangeringa som ein guide til arbeidarar som vurderer å jobbe i eit anna land.

Stadig fleire fattige må vike plass for nye luksusbustader i Luanda i Angola. Byen kjem på andreplass i rangeringa. Foto: ALEXANDER JOE / AFP

Ein britisk «expat» som jobbar i oljeindustrien seier til avisa Telegraph at prisane er med på å skremme han vekk frå å jobbe i Noreg.

– Som tilsett i oljeindustrien kjem Noreg kjem ofte opp som eit mogleg land å arbeide i. Men Noreg har høge skattar, det er svært kaldt og var allereie dyrt for utlendingar. For meg er Midtausten eit mykje meir attraktivt alternativ.

Japan på «billigsal»

I Tokyo er det varmare – og billigare. Dei japanske storbyane har opplevd eit markant fall på rangeringa, mykje på grunn av at yenen er blitt kraftig devaluert av den japanske sentralbanken. I fjor var fire japanske byar på topp 10-lista, i år er det berre Tokyo, som hamnar på sjetteplass.

Medan asiatiske byar går nedover på lista, har byar i Afrika gått andre vegen. Fire av dei 20 dyraste byane ligg no i tidlegare europeiske koloniar i Afrika. Luanda i oljerike Angola har klatra til ein andreplass, men byen kom på førsteplass på den same lista i 2009.

Brukbare leilegheiter med innlagt vatn og elektrisitet kosta i 2009 nærare 100.000 kroner i månaden i Luanda, og eit heilt vanleg måltid kunne koste meir enn 650 kroner.